AP Kerk kap NG oor gaysArgieffoto Die AP Kerk het in ŉ verklaring gesê hy is nie verbaas oor die besluite van die NG Kerk nie, maar het wel “met diepe hartseer” van die besluite kennis geneem. “Die nuwe besluite van die NG Kerk val nie uit die lug nie. Ons was dit te wagte, gegewe die onbeskaamde en eensydige wyse waarop sekere kerkleiers en media lankal reeds sonder gevolge hul siening gepropageer het,” het prof. Izak Brink, direkteur van die kerkadministrasie, gesê. Die NG Kerk het verlede week aangekondig dat alle hetero- en homoseksuele mense wat in ŉ verhouding van persoonlike geloofsgehoorsaamheid aan die Here leef, ten volle mag deelneem aan al die voorregte en gebruike van die kerk. Die NG Kerk sal egter slegs ŉ wetlike verbintenis tussen ŉ man en ŉ vrou as ŉ huwelik beskou. “Die NG Kerk se besluite wortel ten diepste in ŉ hoogmoedige hantering van die Bybel wat hom nou al dekades lank in sy leersale voltrek,” het Brink gesê. “Talle sinodale besluite oor die Skrif en sy gesag het oor jare heen reeds die vermoede bevestig dat die NG Kerk nie meer onomwonde by die gereformeerde standpunt oor die Skrif as die geïnspireerde, duidelike, genoegsame en onfeilbare Woord van God staan nie. Die gevolge hiervan kon nie uitbly nie en die polities korrekte besluite oor homoseksuele verhoudings is die bewys daarvan.” Brink het verder gesê die NG Kerk se beleid behoort ŉ waarskuwing te wees dat kerke wat hulle nie meer aan die Woord van God onderwerp nie, nie meer leiding gee nie, maar bloot weergee wat reeds in die kultuur aan die gang is. Hy het die AP Kerk se beleid ten opsigte van selfdegeslagverhoudings herbevestig deur te sê die huwelik is ŉ lewenslange verbintenis tussen een man en een vrou en is die enigste ruimte wat deur God gegee is waarin die seksuele sy van die mens kan gedy. “Wanneer die Bybel oor homoseksualiteit praat, is dit altyd in negatiewe terme. Die verweer dat die konteks aantoon dat losbandigheid die eintlike groot probleem was, oortuig glad nie. Dit is duidelik dat die homoseksuele dade self veroordeel word,” het hy gesê. “Homoseksuele praktyke en homoseksuele verhoudings moet daarom as in stryd met die wil van God afgewys word.” Brink het verder gesê mense wat stry teen homoseksuele gedrag, moet met groot empatie deur die kerk ondersteun en pastoraal begelei word. “[Ons doen ŉ beroep] op die NG Kerk om hom van hierdie heillose weg te bekeer.”